Mark Feigin

**Mark Feigin** (sündinud 3. juunil 1971 Kuibõševis) on Venemaa poliitik ja ajakirjanik, endine advokaat. 

Ta osales rühmituse Pussy Riot, rahvuslase Ilja Gorjatšovi ja Ukraina sõduri Nadežda Savtšenko kaitsmisel. 2018. aasta aprillis võeti talt advokaadilitsents. 16. oktoobril 2023 andis Venemaa siseministeerium korralduse tema vahistamiseks ning kuulutas ta tagaotsitavaks.

## Elulugu
Sündis teenistujate peres, isa juut ja ema venelane. Osales 1990. aastate algul snaiprina serblaste armees Bosnia kodusõjas. 1995. aastal osales Esimese Tšetšeenia sõja ajal läbirääkimistel Tšetšeenia juhtkonnaga sõjavangide vahetuse kohta.  

1995. aastal lõpetas Samara Riikliku Ülikooli õigusteaduskonna. Juba üliõpilasena astus poliitikasse. 1989. aastal liitus parteiga Demokraatlik Liit, kuhu jäi kuni 1991. aastani. 1990. aastal andis välja sõltumatut samizdati ajalehte Tretja Sila. Alates 1992. aastast erakonna Demokraatlik Venemaa Samara piirkonna kaasesimees. 1993. aastast sotsiaalpoliitilise bloki "Venemaa valik" Samara piirkondliku osakonna koordinaator, juhtides 1993. aasta Riigiduuma valimistel Samara oblasti haru ja oli valimistel piirkondlikus nimekirjas teine. Blokk toetas president Boriss Jeltsini reforme. “Venemaa valik” kogus 15% häältest. Sellest ei piisanud, et Feigin duumasse pääseks. Jaanuaris 1994 pääses asendusliikmena Riigiduuma liikmeks.1994. aasta jaanuarist 1995. aasta detsembrini oli Feigin Riigiduuma saadik ja Samara aselinnapea. 7. aprillil 1995 toimus partei Samara piirkonna organisatsiooni konverents, kus Feigin parteist välja heideti. 1995. aasta detsembris kandideeris uuesti riigiduumasse, kuid ei osutunud valituks. 1996–1997 Samara päevalehe Tšisla peatoimetaja. 1996. aastast õigusbüroo Samara Advokat jurist. Aastatel 1997–2007 juhtis abilinnapeana Samara esindust Moskvas. Sel ajal elas ta peamiselt Moskvas. 2007-2008 Samara linnapea nõunik. 

1999. aastal kaitses Volga oblasti avaliku halduse akadeemias kandidaadiväitekirja “Vene Föderatsiooni kohaliku omavalitsuse põhiseaduslikud alused”, õigusteaduste kandidaat. 2000 lõpetas Venemaa Föderatsiooni valitsuse juures asuva Rahvamajanduse Akadeemia äri- ja ärijuhtimise instituudi ja 2002. aastal Venemaa välisministeeriumi Diplomaatilise Akadeemia. Enam kui 20 munitsipaalõiguse alal avaldatud teadustöö autor. 

2011. ja 2012. aastal oli Feigin opositsioonis president Vladimir Putiniga ja andis teada opositsioonipartei moodustamisest.

Advokaadina hakkas praktiseerima 2000. aastatel. Sai laialdaselt tuntuks kui üks advokaatidest punkgrupi Pussy Riot kõrgetasemelises kohtuasjas (kõik liikmed mõisteti süüdi). Lisaks on kaitsnud: Venemaa julgeolekuteenistuse poolt 2012 Kiievist röövitud opositsioonipoliitik Leonid Razvozžajevit (Feigin eemaldati kohtuasjast, kuna ta osales tunnistajana seoses oma kõnega 6. mail 2012 toimunud miitingul); vene sõjaajakirjanik Arkadi Babtšenkot (lahkus Venemaalt); Eesti-Vene piiril FSB poolt Venemaale röövitud Eesti Kaitsepolitsei töötajat Eston Kohvrit; "Vene kuvandi" juhti Ilja Gorjatšovit (mõisteti eluks ajaks vangi); Arctic Sunrise'i juhtumis süüdistatud Dmitri Litvinovit (vabastati amnestia alusel); Kasahstani poliitikut ja ärimeest Mukhtar Abljazovit (Kasahstani kohus mõistis ta tagaselja süüdi, kuid Prantsusmaa keeldus Abljazovit Vene Föderatsioonile välja andmast); Ukraina sõjaväelendur Nadežda Savtšenkot (mõisteti 22 aastaks vangi, kuid kuu aega pärast karistust vahetati Venemaa sõjaväelaste vastu); krimmitatarlaste liidrit Mustafa Džemilevit; publitsist Andrei Piontkovskit (lahkus Venemaalt); Krimmi Bahtšisarai rajooni administratsiooni endist juhti Ilmi Umerovit (kohe pärast kohtuotsust vahetas Türgi ta kahe FSB töötaja vastu); Ukraina ajakirjanik Roman Suštšenkot (mõisteti 12 aastaks vangi, aasta pärast karistust vahetas Ukraina ta 2019. aasta septembris Venemaa kodanike vastu) ja paljusid teisi.

24. aprillil 2018 võttis Moskva Advokatuur talt advokaadilitsentsi, süüdistades teda oma kolleegide kohta ebasündsate väljendite kasutamises. 17. augustil 2018 lükkas Moskva Hamovnitšeski kohus tagasi Feigini nõude ennistada ta advokaadiks.

Aprillist 2018 kuni märtsini 2020 Vaba Venemaa Foorumi alalise komitee liige Vilniuses.

2018. aasta novembris esitas ta Washingtonis Atlandi Nõukogule nn. "Putini nimekirja", tehes ettepaneku kehtestada sanktsioonid seal mainitud isikute vastu.  

2021. aasta jaanuaris süüdistas ta Venemaa võime ametist lahkuva presidendi Donald Trumpi toetajate poolse USA Kongressi rünnaku korraldamises. 

YouTube'is omab kanalit Feigin Live, millel on 2023. aasta märtsi seisuga rohkem kui 2 miljonit tellijat ja 760 miljonit vaatamist, ning samanimelist kontot Telegramis.

8. aprillil 2022 tunnistas Venemaa justiitsministeerium ta "välisagendiks". 16. oktoobril 2023 andis Venemaa siseministeerium korralduse tema vahistamiseks ning kuulutas ta tagaotsitavaks.

## Viited

## Välislingid
* Feigin Live Youtube'is